Leona Woods

Leona Harriet Woods (9 Augustus 1919 - 10 November 1986), later bekend as Leona Woods Marshall en Leona Woods Marshall Libby, was 'n Amerikaanse fisikus wat gehelp het met die bou van die eerste kernreaktor en die eerste kernwapen. 

Op 23-jarige ouderdom was sy die jongste en enigste vroulike lid van die span wat die wêreld se eerste kernreaktor (destyds bekend as 'n stapel), Chicago Pile-1, gebou en geëksperimenteer het in 'n projek onder leiding van haar mentor Enrico Fermi. In die besonder was Woods instrumenteel in die konstruksie en dan gebruik van geigertellers vir analise tydens eksperimentering. Sy was die enigste vrou wat teenwoordig was toe die reaktor kritiek geword het. Sy het saam met Fermi aan die Manhattan-projek gewerk, en saam met haar eerste man, John Marshall, het sy daarna gehelp om die probleem van xenonvergiftiging op die Hanford-plutoniumproduksieterrein op te los, en het toesig gehou oor die konstruksie en werking van Hanford se plutoniumproduksiereaktore.

Na die Tweede Wêreldoorlog word sy 'n genoot by Fermi se Institute for Nuclear Studies aan die Universiteit van Chicago. Sy werk later by die Institute for Advanced Study in Princeton, New Jersey, die Brookhaven National Laboratory en die Universiteit van New York, waar sy in 1962 professor word. Haar navorsing het hoë-energie fisika, astrofisika en kosmologie behels. In 1966 skei sy van Marshall en trou met die Nobelpryswenner Willard Libby. Sy word professor aan die Universiteit van Colorado, en 'n personeellid by RAND Korporasie. Later in haar lewe het sy belanggestel in ekologiese en omgewingskwessies, en sy het 'n metode ontwerp om die isotoopverhoudings in boomringe te gebruik om klimaatsverandering te bestudeer. Sy was 'n sterk voorstander van bestraling van voedsel as 'n manier om skadelike bakterieë dood te maak.

Verwysings

Bronne

Eksterne skakels 
 Leona Marshall Libby's Interview (Oral History), Voices of the Manhattan Project
 Women in the Manhattan Project
 Spring, Kelly. "Leona Libby". National Women's History Museum. 2017.

Manhattan-projek
Amerikaanse wetenskaplikes
Geboortes in 1919
Sterftes in 1986